Den 34-årige mand er tidligere kendt af politiet. Han er varetægtsfængslet i fire uger for vold, trusler og hærværk.

Politiet har skudt og anholdt en mand i Viborg efter flere volds- og skudepisoder natten til tirsdag.

Det oplyser Claus Hilborg, chefpolitiinspektør i Midt- og Vestjyllands Politi.

Manden, der er 34 år og fra Viborg, beskrives som dansk af udseende. Han er kørt til behandling på Regionshospitalet i Viborg og er uden for livsfare, melder politiet.

- Han er tidligere kendt af politiet, men mere kan jeg ikke oplyse, siger Claus Hilborg til TV 2.

Fandt bomber og knive hos den anholdte

Den 34-årige mand blev tirsdag ved middagstid fremstillet in absentia i grundlovsforhør ved Retten i Viborg.

Her fandt retten, at han skulle varetægtsfængsles i fire uger for blandt andet grov vold, trusler, ulovlig indtrængen og hærværk.

Det skriver anklagemyndigheden ved Midt- og Vestjyllands Politi på Twitter.

Den 34-årige mand blev i dag i grundlovsforhør ved Retten i Viborg varetægtsfængslet i 4 uger in absentia for blandt andet grov vold, trusler, ulovlig indtrængen og hærværk i forbindelse med et hændelsesforløb i nat i Viborg. Der er taget forbehold for kære /KME#anklager https://t.co/PKtmEfGmHu — MVJyllandsanklagere (@MVJsanklagere) November 5, 2019

Ifølge Ekstra Bladet er der i løbet af tirsdagen gjort flere opsigtsvækkende fund i mandens hjem.

Forsvarets bomberyddere har fjernet flere farlige krysantemumbomber, en cirka 60 centimeter lang machete og en cirka 35 centimer lang jagtkniv.

Smidt ud fra værtshus

Den 34-åriges mange kriminelle handlinger begyndte mandag aften klokken 23.06.

Her skulle manden ifølge vidner have skudt mod en dør på værtshuset Børsen i Viborg med en pistollignende genstand og udsendt trusler, da han nægtede at forlade stedet.

- Vi får en anmeldelse om, at en gæst har udvist truende adfærd med en pistol på værtshuset, siger Claus Hilborg til TV 2 og tilføjer:

- Manden blev bortvist, og i den forbindelse skulle der være afgivet skud mod værtshusets dør, men det har vi ikke selv konstateret.

Tyve minutter senere skulle manden have trængt ind på to privatadresser i Viborg og have slået en mand og kvinde i hovedet med en pistol.

- Personerne er ikke kommet alvorligt til skade, men der er sket overfald i begge tilfælde, siger Claus Hilborg.

Aggressiv adfærd

Klokken 23.39 får politiet flere meldinger om skyderier i Viborg, samt at der skulle gå en bevæbnet mand rundt i gaden.

- Efter disse anmeldelser lægger vi to og to sammen og regner med, at der er tale om den samme mand.

Kort før midnat flygter vidner fra en adresse, der viser sig at være mandens egen bolig, da den 34-årige havde udvist en aggressiv adfærd, fortæller chefpolitiinspektøren til TV 2.

Skudt i armen

Politiet ankom til adressen 00.06 og omringede boligen.

- Vi konstaterer, at manden er alene i boligen, og klokken 00.42 kommer det til en konfrontation mellem politiet og manden. Politiet affyrer to skud, og manden bliver i den forbindelse ramt i armen, siger Claus Hilborg.

Herefter blev den 34-årig mand anholdt.

Politiet er nu i gang med at efterforske sagen og afhøre vidner.

Derudover skal Den Uafhængige Politianklagemyndighed ind over sagen, da politiet har afgivet skud.

Claus Hilborg oplyser til TV 2, at Midt- og Vestjyllands Politi fra tirsdag formiddag kører en mobil politistation ud på Vægtertorvet i Viborg som en del af det tryghedsskabende arbejde.